กรุงเทพรุกสินเชื่อเวียดนาม
แบงก์กรุงเทพเพิ่มทุน 3 เท่าให้สาขาในเวียดนาม ลุยสินเชื่อโตพุ่ง 18% รับเศรษฐกิจเวียดนามกำลังร้อนแรง
30 พ.ค. 2559

แบงก์กรุงเทพเพิ่มทุน 3 เท่าให้สาขาในเวียดนาม ลุยสินเชื่อโตพุ่ง 18% รับเศรษฐกิจเวียดนามกำลังร้อนแรง
นายธาราบดี ซึ้งอดิชัยวิทย์ ผู้จัดการทั่วไปสาขาในประเทศเวียดนาม ธนาคารกรุงเทพ เปิดเผยว่า ธนาคารกรุงเทพอนุมัติเพิ่มทุนให้ธนาคารกรุงเทพในเวียดนาม จาก 80 ล้านเหรียญสหรัฐ เป็น 250 ล้านเหรียญสหรัฐ เมื่อต้นเดือน พ.ค.ที่ผ่านมา เพื่อขยายศักยภาพในการทำธุรกิจ โดยปีนี้ตั้งเป้าสินเชื่อเติบโตสูงถึง 18% หลังจากปี 2558 เติบโตต่ำกว่าเป้าหมายที่ตั้งไว้ 15%
ทั้งนี้ การตั้งเป้าอัตราเติบโตสูงขึ้นมาก สอดคล้องกับการค้าการลงทุนของเวียดนามที่กำลังขยายตัวสูง หลังจากนโยบายเศรษฐกิจมีความชัดเจน มีความต้องการพัฒนาสาธารณูปโภค และแนวโน้มการบริโภคขยายตัวจากฐานชนชั้นกลางที่ขยายตัวอย่างรวดเร็ว สนับสนุนกำไรของธุรกิจและดึงดูดการลงทุนยิ่งขึ้น
อย่างไรก็ดี ธุรกิจธนาคารในเวียดนามขณะนี้แข่งขันอย่างรุนแรง โดยเฉพาะการดึงดูดลูกค้าในกลุ่มลูกค้ารายย่อย เนื่องจากคนเวียดนามเริ่มคุ้นเคยกับการใช้สินเชื่อมากขึ้น จากเดิมใช้เงินสดซื้อของ อีกทั้งจากเศรษฐกิจดี ธุรกิจมีกำไรและมีการให้โบนัส สร้างกำลังซื้อรายย่อยให้แข็งแกร่ง
นอกจากนี้ ธนาคารท้องถิ่นยังเริ่มกลับมาบุกสินเชื่อเพื่อธุรกิจอีกครั้ง หลังจากชะลอไปเมื่อเกิดวิกฤตหนี้เอ็นพีแอลสูงเมื่อ 2-3 ปีที่ผ่านมา แต่เมื่อภาพรวมเศรษฐกิจกลับมาเติบโตดี เอ็นพีแอลต่ำลง ทำให้ธนาคารท้องถิ่นมีความสามารถในการปล่อยสินเชื่อธุรกิจได้มากขึ้น ทั้งรายใหญ่และเอสเอ็มอี
“พอแบงก์ท้องถิ่นมารุกลูกค้าธุรกิจ ก็เป็นความท้าทายของธนาคารกรุงเทพ เพราะเราเน้นลูกค้าธุรกิจเป็นหลัก ฉะนั้นเราจะใช้จุดแข็งในการให้คำปรึกษาลูกค้า เพราะลูกค้าไม่ได้ต้องการแค่สินเชื่อ แต่ต้องการคำแนะนำที่เป็นประโยชน์ในธุรกิจด้วย” นายธาราบดี กล่าว
นายธาราบดี กล่าวว่า ยุทธศาสตร์ในเวียดนามจะเชื่อมโยงการค้าการลงทุน รองรับลูกค้าไทย เวียดนาม รวมทั้งนักลงทุนประเทศที่ 3 เช่น จีน และญี่ปุ่น ที่ขยายฐานการผลิตมายังเวียดนามมากขึ้น ทั้งสิ่งทอเครื่องนุ่งห่ม และยานยนต์ รับประโยชน์จากการที่เวียดนามเป็นสมาชิกหุ้นส่วนยุทธศาสตร์เศรษฐกิจเอเชีย-แปซิฟิก (ทีพีพี) โดยอุตสาหกรรมยานยนต์สดใสมาก รัฐบาลเวียดนามตั้งเป้าปีนี้โต 30% จากยอดขายปี 2558 ที่ 2.5 แสนคัน 
“หากยอดขายรถทะยานถึง 7 แสนคัน เชื่อว่าผู้ประกอบการญี่ปุ่นจะย้ายซัพพลายเชนจากประเทศอื่นมาที่เวียดนามแทน ซึ่งเป็นโอกาสที่ธนาคารกรุงเทพจะบุกลูกค้ากลุ่มนี้ต่อไป” นายธาราบดี กล่าว
ขณะเดียวกัน สาขาในเวียดนามยังทำหน้าที่พาลูกค้าเวียดนามขยายธุรกิจต่างประเทศด้วย ผ่านเครือข่ายของธนาคารกรุงเทพที่ต่อจิ๊กซอว์ครอบคลุมอาเซียนและจีน ปัจจุบันธนาคารกรุงเทพมีสาขาที่เวียดนาม 2 สาขา คือ สาขาโฮจิมินห์ ซิตี้ และสาขาฮานอย มีสัดส่วนลูกค้าไทย 40% ลูกค้าเวียดนาม 10% ที่เหลือเป็นลูกค้าต่างชาติ และมีหนี้ที่ไม่ก่อให้เกิดรายได้ (เอ็นพีแอล) 0.3% ต่ำกว่าระบบในเวียดนามที่เอ็นพีแอลอยู่ที่ราว 2.6%